RÅDETS FÆLLES HOLDNING

af 12. juli 1999

vedrørende Rwanda

(1999/452/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Rådet har fastlagt Den Europæiske Unions mål og prioriteter for så vidt angår Rwanda ved fælles holdning 98/252/FUSP(1), vedtaget på grundlag af artikel 12 i traktaten om Den Europæiske Union;

(2) ved fælles aktion 96/250/FUSP(2), vedtaget af Rådet på grundlag af artikel 13 i traktaten om Den Europæiske Union, blev der udnævnt en særlig udsending for De Store Søers Område i Afrika;

(3) fælles holdning 98/252/FUSP bør ajourføres på baggrund af udviklingen i Rwanda siden 1998 -

FASTLAGT FØLGENDE FÆLLES HOLDNING:

Artikel 1

Den Europæiske Unions mål og prioriteter i forbindelse med Rwanda er at fremme, stimulere og støtte den proces, som den rwandiske regering har indledt med henblik på:

- overvindelse af følgerne af folkedrabet og fremme af national forsoning,

- genopbygning og udvikling,

- beskyttelse og fremme af menneskerettighederne og de grundlæggende frihedsrettigheder,

- overgangen til demokrati.

Regional ustabilitet kan bringe opfyldelsen af disse mål i fare. Den Europæiske Union opfordrer derfor den rwandiske regering til at bestræbe sig på at rette udenrigs- og sikkerhedspolitikken mod regional stabilitet, ligesom den også opfordrer alle andre parter i konflikter i regionen hertil.

Artikel 2

Den Europæiske Union bekræfter, at fremskridt på disse områder hovedsagelig er den rwandiske regerings ansvar. For at støtte og tilskynde den rwandiske regerings bestræbelser på disse områder vil Den Europæiske Union bl.a. via sin særlige udsending for De Store Søers Område i Afrika føre en konstruktiv og kritisk dialog med den rwandiske regering på grundlag af følgende bestemmelser.

Artikel 3

For så vidt angår den rwandiske regerings regionale udenrigs- og sikkerhedspolitik vil Den Europæiske Union

- tilskynde den rwandiske regering til at deltage konstruktivt i de regionale og internationale bestræbelser på at forhandle en fredelig løsning, ligesom den også tilskynder alle andre parter i konflikten i Den Demokratiske Republik Congo hertil. Denne løsning skal snarest muligt føre til våbenhvile efterfulgt af tilbagetrækning af alle udenlandske tropper fra Den Demokratiske Republik Congo. Den skal tage hensyn til alle berørte parters sikkerhedsinteresser og yderligere legitime interesser og overholde principperne om territorial integritet og national suverænitet;

- tilskynde den rwandiske regering til at opfylde sine forpligtelser i henhold til den humanitære folkeret, ligesom den også tilskynder alle andre parter i konflikten hertil.

Artikel 4

For så vidt angår situationen i Rwanda vil Den Europæiske Unions bestræbelser bygge på følgende principper:

a) vedrørende forsoning og magtdeling vil Den Europæiske Union tilskynde og støtte den rwandiske regerings bestræbelser på at skabe forsoning mellem alle rwandere i og uden for Rwanda, bl.a. gennem en dialog om især magtdeling og minoritetsbeskyttelse med alle grupper, som tager afstand fra vold og folkedrab. Den Europæiske Union anser det i denne sammenhæng for at være vigtigt, at Den Nationale Kommission for Forsoning og National Enhed er uafhængig, effektiv og sammensat på et bredt grundlag;

b) vedrørende demokratiseringen vil Den Europæiske Union:

- tilskynde den rwandiske regering til snarest muligt at overdrage kompetence og beføjelser til de nyvalgte lokale myndigheder for at sikre, at de lokale befolkninger deltager i den politiske proces på græsrodsniveau, og er villig til principielt at overveje at støtte uddannelsen af nyvalgte lokale politikere med henblik på at lette processen;

- opmuntre den rwandiske regerings plan om at afholde valg på kommunal- og amtsplan i løbet af to år og om at udarbejde en passende ordning for, tidsplan for og tilrettelæggelse af disse valg. Denne ordning, der skal tage hensyn til problemet med analfabetisme, skal fastlægge en afstemningsmekanisme, der sikrer frie og retfærdige valg og garanterer alle grupper lige rettigheder; den skal endvidere sikre det civile samfunds deltagelse, offentlig debat, ytringsfrihed, gennemsigtighed i hele valgprocessen og valglovgivningen og udpegelsen af et uafhængigt organ, der skal forberede og overvåge hele valgprocessen, samt give alle dele af samfundet mulighed for at udtrykke deres synspunkter. Den Europæiske Union vil undersøge mulighederne for at støtte udarbejdelsen af en sådan valgordning;

- opfordre den rwandiske regering til fortsat at gøre fremskridt i retning af demokratisering og planlægge valg på nationalt plan inden for den nærmeste fremtid;

c) vedrørende retssystemet og indførelsen af traditionel ret (Gacaca) vil Den Europæiske Union, der er bekymret for, at Gacaca-systemet ikke opfylder de internationale menneskerettighedsnormer og kan skabe yderligere strid,

- tilskynde den rwandiske regering til at fastsætte mildhed som et generelt arbejdsprincip for Gacaca, til at bevare retten til civilt forsvar og til blandt befolkningen i almindelighed og de overlevende efter folkedrabet i særdeleshed at skabe forståelse for, at det er nødvendigt at acceptere dette, samtidig med at den behandler problemet med straffrihed og når en pragmatisk løsning på det foruroligende problem med et stort antal indsatte i fængslerne, der afventer rettergang under prekære fængslingsforhold;

- tilskynde den rwandiske regering til at fortsætte sine bestræbelser på at nedbringe antallet af indsatte i fængslerne og sin oplysningskampagne, bl.a. ved at gennemføre den beslutning, der blev offentliggjort i 1998, om at løslade fanger, som der endnu ikke er udarbejdet noget eller kun ufuldstændigt sagsmateriale om, som et vigtigt skridt i retning af at lette forholdene for de indsatte i de overfyldte fængsler;

- støtte arbejdet i Det Internationale Tribunal i Arusha, bl.a. ved at fortsætte bestræbelserne på at sikre, at alle stater udleverer alle de personer, som det har anklaget for folkedrab og andre alvorlige krænkelser af den humanitære folkeret, til tribunalet, og ved at søge yderligere at forbedre tribunalets administrative effektivitet;

- tilskynde den rwandiske regering til at udvise den største tilbageholdenhed med hensyn til idømmelse og fuldbyrdelse af dødsstraf med henblik på fuldstændig afskaffelse af denne, til fuldt ud at opfylde sine forpligtelser i henhold til den internationale konvention om borgerlige og politiske rettigheder og til at overholde andre internationale garantier i forbindelse med dødsstraf;

d) vedrørende landsbypolitikken vil Den Europæiske Union opfordre den rwandiske regering til først at gå videre hermed efter omhyggelig planlægning, forudgående konsekvensundersøgelser, pilotprojekter og kampagner til oplysning af befolkningen og til at sikre en retfærdig omfordeling og forvaltning af jorden for at undgå, at genbosættelser, der fremskyndes af sikkerhedshensyn, medfører krænkelser af menneskerettighederne, hvilket vil være i modstrid med de ønskede virkninger, og giver anledning til yderligere uenighed;

e) vedrørende menneskerettighederne vil Den Europæiske Union fremme og støtte den rwandiske regerings bestræbelser på at beskytte og fremme menneskerettighederne for alle rwandere, bl.a. ved at sikre den nationale menneskerettighedskommissions uafhængige og effektive virke og ved at fortsætte samarbejdet med den særlige udsending og De Forenede Nationers højkommissær for menneskerettigheder;

f) vedrørende økonomisk udvikling og samarbejde vil Den Europæiske Union fortsat støtte den rwandiske regerings bestræbelser på at fremme en omfattende økonomisk udvikling og øge de fremskridt, der er gjort i makroøkonomisk henseende, som instrumenter for fred og stabilitet, bl.a. ved at opfordre til en yderligere indsats med hensyn til god regeringsførelse;

g) vedrørende reintegrering vil Den Europæiske Union opmuntre og støtte den rwandiske regerings bestræbelser på at gøre det nemmere for dem, der har overlevet folkedrabet, for demobiliserede soldater og for alle andre fordrevne personer at blive reintegreret i det rwandiske samfund, bl.a. ved tæt samarbejde med relevante internationale organisationer.

Artikel 5

Rådet noterer sig, at Kommissionen agter at koncentrere sig om at virkeliggøre målene og prioriteterne i denne fælles holdning, bl.a. på grundlag af relevante fællesskabsforanstaltninger.

Artikel 6

Den Europæiske Union vil i forbindelse med gennemførelsen af denne fælles holdning arbejde tæt sammen med FN, Organisationen for Afrikansk Enhed og andre berørte organisationer.

Artikel 7

Gennemførelsen af denne fælles holdning kontrolleres regelmæssigt. Denne fælles holdning tages op til fornyet behandling inden tolv måneder.

Artikel 8

Denne fælles holdning træder i stedet for fælles holdning 98/252/FUSP.

Artikel 9

Denne fælles holdning får virkning fra dagen for vedtagelsen.

Artikel 10

Denne fælles holdning offentliggøres i EF-tidende,

Udfærdiget i Bruxelles, den 12. juli 1999.

På Rådets vegne

M. NIINISTÖ

Formand

(1) EFT L 108 af 7.4.1998, s. 1.

(2) EFT L 87 af 4.4.1996, s. 1.